和楊監簿咏梅
作者：姚勉
朝代：宋

paragraphs: 不知年換山無曆，日短著書陰自惜。
臞僊誰與伴清孤，竹裏梅花破幽寂。
月窗看影嗔曉奪，雪徑尋花驚夜失。
絕憐一點清淡意，不作羣芳妖艷質。
夢寒翠羽真恐涴，香遠細腰何敢即。
廣平亦作軟媚語，可笑鐵心輕變易。
梅州參徹梅花髓，句中有味供紬繹。
冰甌滌筆想更奇，試爲此花重請益。